Mbështetja turke për kryengritësit libianë, goditje e fortë për Gadafin
Mbështetja e fortë e Ankarasë për opozitën libiane e ve atë në të njëjtin pozicion me aleatët perëndimorë
Duke ndryshuar qëndrimin e saj, Turqia po ndihmon me sa mundet opozitën libiane, duke premtuar 200 milionë dollarë dhe duke i bëri thirrje udhëheqësit libian Muamar Kadafi të largohet nga pushteti. Ministri i Jashtëm i Turqisë Ahmet Davotoglu thotë se vendi i tij i ka dhënë një ndihmë të pashoqe Këshillit Kombëtar të Tranzicionit të opozitës libiane me bazë në Bengazi. Gjatë një vizite në Bengazi, diplomati turk deklaroi opozitën libiane si përfaqësuesen e ligjshme të popullit libian dhe se Muamar Kadafi duhet të largohet nga posti. Turqia ka patur lidhje të ngushta me kolonelin Muamar Kadafi dhe ishte fillimisht një nga vendet që argumentoi se përsëri mund të luante rol në zgjidhjen e konfliktit libian. Diplomati turk me eksperiencë Selim Yenel thotë se ky ndryshim në politikën turke nuk u realizua me lehtësi. Ankaraja po e shoqëron me vepra mbështetjen e saj për opozitën libiane, duke i dhënë asaj 200 milionë dollarë, veç 100 milionë dollarëve që i ka dhënë më parë. Zyrtarët turq thonë se fondet synojnë të ndihmojnë plotësimin e nevojave të përditshme të opozitës. Mbështetja e fortë e Ankarasë për opozitën libiane e ve atë në të njëjtin pozicion me aleatët perëndimorë, thotë korrespondenti për çështje diplomatike Semih Idiz. Ai thotë se deri tani Turqia ishte duke ndjekur një politikë më të pavarur në rajon. Studjuesi i Institutit Carnegie, Sinan Ulgen, kryetar i organizatës së studimeve për marrëdhënie me jashtë të Turqisë, Edam, thotë se tani që Turqia po mban të njëjtin qëndrim si edhe aleatët perëndimorë, ajo mund të luajë një rol të efektshëm. Bisedimet e ardhshme pritet të përfshijnë hapjen e një zyre të opozitës në Turqi dhe përgatitjet për një takim të të ashtuquajturit Grup i Kontaktit me Libinë nga 15 deri më 16 korrik, në Stamboll. Takimi do të përqëndrohet tek Libia pas Kadafit, ku Turqia ka interesat e veta ekonomike, sipas diplomatit Jenel. Vëzhguesit thonë se hezitimi i Ankarasë për ndërprejen e plotë të lidhjeve pjesërisht shkaktohej nga kontratat shumë miliarda dollarëshe që kishte me qeverinë libiane. Por tani që Ankaraja po ndihmon hapur opozitën libiane, autoritetet turke morën këto ditë kontrollin e bankës së përbashkët libiano-turke A&T, në përputhje me sanksionet e Organizatës së Kombeve të Bashkuara.